SANParke sê oor “toneel uit riller”Foto: Verskaf SANParke het bevind dat wildbewaarders, wat Dinsdag ŉ dooie renoster voor besoekers in die Krugerwildtuin onthoring het, nie verkeerd opgetree het nie. Gabby Venter, ŉ woordvoerder van SANParke, het aan Maroela Media gesê die renosterkoei het vermoedelik Maandagaand tydens ŉ geveg met ŉ renosterbul gevrek. “Dit is standaard protokol vir wildbewaarders om so gou as moontlik ŉ dooie renoster se horings vir veilige bewaring te verwyder,” het Venter gesê. “Dit geld vir renosters en olifante. Die bewaarders doen dit om die horings en tande uit die hande van stropers te hou, aangesien ŉ dooie dier vir hulle ŉ maklike teiken gaan wees, en stropery aanmoedig.” Sy het gesê in dié geval moes wildbewaarders dringend ingryp, aangesien die karkas so naby aan die pad was, en dit het die beamptes genoop om dit voor die publiek te doen. “Ons verstaan dit is ŉ sensitiewe en emosionele saak, maar die bewaarders het net hul werk gedoen. Hulle moet sulke take op ŉ gereelde grondslag uitvoer, die mense moet verstaan dat dit die natuur is. Aangesien die renoster reeds weens natuurlike redes gevrek het, was ŉ veearts nie nodig om hulle by te staan om die horings te verwyder nie,” het sy bygevoeg. Maroela Media het Woensdag berig hoe die toneel ŉ tienermeisie en ander besoekers ontstel het. Die tiener het die voorval met toneel uit ŉ riller-rolprent vergelyk en is van mening die wildbewaarders het onsensitief opgetree. Lees meer hier.